กล้วยหอมทอง King Fruits
กล้วยหอมทองกำลังได้ความนิยม เพราะมีกลิ่นหอมสมชื่อ รสชาติหวาน เนื้อละเอียด บริษัทที่เป็นผู้ผลิตและขายส่งกล้วยหอมทองรายใหญ่ของประเทศ มีชื่อว่า คิง ฟรุทส์
8 ก.ย. 2560

กล้วยหอมทองกำลังได้รับความนิยม เพราะมีกลิ่นหอมสมชื่อ รสชาติหวาน เนื้อละเอียด
บริษัทที่เป็นผู้ผลิตและขายส่งกล้วยหอมทองรายใหญ่ของประเทศ มีชื่อว่า คิง ฟรุทส์
กล้วยหอมทองของคิง ฟรุทส์ มีทั้งแบบหวีและแบบแพ็ค ส่งเข้าสู่ตลาดวันละ 10 ตัน หรือ 10,000 กิโลกรัม
ป้อนห้างค้าปลีก ร้านสะดวกซื้อ ห้างสรรพสินค้าชั้นนำ สายการบินต่างๆ ร้านไอศกรีม และซุปเปอร์มาร์เกตทั่วประเทศ
คุณเกรียงศักด์ วิเลปะนะ ประธานกรรมการ บริษัท คิง ฟรุทส์ จำกัด เคยเป็นเกษตรกรปลูกส้มในจังหวัดปทุมธานีมาก่อน
แต่เมื่อสวนส้มเจอวิกฤตโรคระบาด จึงหันมาปลูกผักสวนครัว และกล้วยหอมทอง ส่งขายพ่อค้าคนกลาง เมื่อรายได้กล้วยแซงหน้าผลผลิตอย่างอื่น จึงหันมาปลูกกล้วยเพียงอย่างเดียว
ต่อมาภรรยา คุณเสาวณีเริ่มเปิดแผงขายกล้วยที่ตลาดไท ทำให้มีประสบการณ์และความชำนาญในการคัดกล้วย จึงขยายตลาดเพิ่มขึ้น
แต่เมื่อเศรษฐกิจตกต่ำ ส่งกล้วยไปขายในต่างจังหวัด เก็บเงินไม่ได้ จึงมีความคิดว่าอยากหาคู่ค้าที่มีความน่าเชื่อถือ ทำสัญญาตกลงรับซื้อกันอย่างชัดเจน จึงได้เข้าไปแนะนำตัวในห้างค้าปลีกขนาดใหญ่ เมื่อได้รับการติดต่อกลับว่าจะขอเข้ามาดูสภาพสวน ก็พบว่า สวนยังไม่มีระบบจัดการที่มีมาตรฐาน
แต่โชคดีที่ตลาดไทจัดอบรมการทำแปลงปลูกมาตรฐาน GAP ฟรี จึงได้เข้าไปอบรมและนำความรู้นั้นมาปรับปรุงแปลงกล้วย พัฒนาคุณภาพกล้วย จนสามารถส่งกล้วยเข้าไปจำหน่ายในห้างค้าปลีก และห้างโมเดิร์นเทรดได้ในเวลาต่อมา
คุณเกรียงศักด์ ปลูกกล้วยหอมทองในที่ดินของตัวเองและเช่าปลูกกว่า 3,000 ไร่ กระจายอยู่หลายจังหวัด ไม่ว่าจะเป็น ปทุมธานี พระนครศรีอยุธยา สระบุรี กำแพงเพชร และนครนายก มีกำลังการผลิตประมาณ 6,000 ตันต่อปี
รวมทั้งมีพื้นที่ของเกษตรในเครือข่าย อีกกว่า 1,000 ไร่ และยังเปิดรับเกษตรกรในเครือข่ายเพิ่มขึ้นอีก โดยตั้งเป้าอีก 3 ปี จะขยายพื้นที่ปลูกให้ได้ 10,000 ไร่
การปลูกกล้วยจะใช้วิธีปลูกหมุนเวียน ไม่ซ้ำที่เดิม เพราะจะทำให้กล้วยมีผลขนาดเล็ก กล้วยแต่ละรุ่นใช้เวลาปลูก 9 เดือนถึง 1 ปีจึงจะตัดขายได้
กล้วยหอมที่ได้ราคาดี คือ กล้วยหอมเกรด A มีน้ำหนักลูกละ 180 กรัม ผิวต้องไม่มีรอยช้ำ รสชาติต้องหวานสม่ำเสมอ ส่งให้สายการบินไทยเสิรฟ์ลูกค้าชั้นเฟิร์ส คลาส
ขณะที่กล้วยหอมส่งขายเซเว่น ต้องสุกกำลังพอดี พร้อมรับประทาน มีน้ำหนักต่อลูก 120 กรัม
มาดูรายได้ของบริษัท คิง ฟรุทส์ จำกัด
ปี 2556 มีรายได้รวม 41 ล้านบาท
ปี 2557 มีรายได้รวม 135 ล้านบาท
ปี 2558 มีรายได้รวม 134 ล้านบาท
ปี 2559 มีรายได้รวม 135 ล้านบาท
บริษัทมีรายได้จากการปลูกและจำหน่ายกล้วยหอมทอง ปีละร้อยล้านกว่าบาท ไม่น้อยเลยทีเดียว
นอกจากนี้ บริษัทยังเปิดตัวผลิตภัณฑ์กล้วยหอมทองกรอบแปรรูป เพื่อเพิ่มมูลค่าให้กับสินค้า
ใครบอกว่าทำการเกษตร โดยเฉพาะปลูกกล้วยหอมทอง รายได้ไม่ดีคงไม่ใช่แล้ว เพราะหากสร้างระบบการปลูก ดูแลจัดการให้มีประสิทธิภาพ ความมั่นคงในเรื่องรายได้ก็จะตามมา..